Будзяніцкая Рудня

Будзяні́цкая Ру́дня. Сустракаецца таксама варыянт Бу́дзеніцкая Ру́дня (, ) — вёска ў Барысаўскім раёне Мінскай вобласці. Уваходзіць у склад Іканскага сельсавета.

 Геаграфія 
Знаходзіцца за 47 км на паўночны захад ад горада Барысаў, 118 км ад Мінска. Рэльеф раўнінны. На поўдні і ўсходзе мяжуе з лесам і цячэ рака Сасна (прыток ракі Мрай). На рацэ каля вёскі сажалка. Транспартныя сувязі па мясцовай дарозе і далей па шашы Барысаў—Бягомль.

Планіроўка Т-падобная. Да галоўнай вуліцы шыротнай арыентацыі далучаюцца перпендыкулярна дзве кароткія вуліцы. Забудавана двухбакова, шчыльна, драўлянымі дамамі сядзібнага тыпу.

 Гісторыя 
У 1858 годзе вёска Рудня, 26 жыхароў мужчынскага полу, у Карсакавіцкай воласці Барысаўскага павета Мінскай губерні Расійскай імперыі. У 1897 годзе ў Зембінскай воласці. Напачатку ХХ ст. дзейнічалі вадзяны млын, маслабойня.

З лютага да снежня 1918 года на тэрыторыі, акупіраванай войскамі Германіі. 25 сакавіка 1918 года згодна з Трэцяй Устаўной граматай абвешчана часткай Беларускай Народнай Рэспублікі. З 1 студзеня 1919 года ў БССР, з лютага — у ЛітБел ССР. З жніўня 1919 да мая 1920 года акупіравана польскімі войскамі.

З 31.7.1920 г. ў БССР. З 20.8.1924 г. ў Карсакавіцкім сельсавеце Зембінскага раёна Барысаўскай, з 9.6.1927 г. да 26.7.1930 г. Мінскай акруг, з 20.2.1938 г. Мінскай вобласці. У 1929 г. арганізаваны калгас «Трэці рашаючы». Дзейнічала кузня.

У Вялікую Айчынную вайну ў канцы чэрвеня 1941 г. акупіравана нацыстамі. 29 мая 1943 года гітлераўцы поўнасцю спалілі вёску, загубілі 58 жыхароў, якія пахаваны ў брацкай магіле на паўночнай ускраіне вёскі.

Пасля вайны адбудавана. З 11 студзеня 1968 года ў Іканскім сельсавеце.

 Насельніцтва 
 1897 год — 126 жыхароў, 18 двароў.
 1917 год — 132 жыхары, 24 двары.
 1926 год — 105 жыхароў.
 1940 год — 176 жыхароў, 36 двароў.
 1960 год — 94 жыхары.
 1988 год — 48 жыхароў, 24 гаспадаркі.
 2008 год — 20 жыхароў, 14 гаспадарак.

 Літаратура 


 Ліст карты N-35-57. Выданне 1980 г.

 Спасылкі 

Катэгорыя:Іканскі сельсавет
Катэгорыя:Населеныя пункты Барысаўскага раёна